b'\n_START_ARTICLE_\nVela Palagru\xc5\xbea\n_START_PARAGRAPH_\nVela Palagru\xc5\xbea, (italijansko Pelagosa, pogovorno tudi Palagru\xc5\xbea) je oto\xc4\x8dek v skupini Palagru\xc5\xa1kih otokov, ki pripada Hrva\xc5\xa1ki.\n_START_SECTION_\nGeografija\n_START_PARAGRAPH_\nVela Palagru\xc5\xbea je ozek dolg greben, ki poteka v smeri vzhod-zahod. Dol\xc5\xbeina grebena je okoli 1400 m, \xc5\xa1irok pa je do 300 m. Oto\xc4\x8dek ima povr\xc5\xa1ino 0,286 km\xc2\xb2. Dol\xc5\xbeina obale je 3,68 km. Najvi\xc5\xa1jia to\xc4\x8dka otoka dose\xc5\xbee vi\xc5\xa1ino 91 mnm. Na najvi\xc5\xa1jem vrhu stoji velik svetilnik, postavljen 1850 (po drugih podatkih pa 1875)._NEWLINE_Otok je stalno naseljen le s svetilni\xc4\x8darjem in ob\xc4\x8dasno z ribi\xc4\x8di, ki tu ribarijo vse od 14. stoletja dalje. Zaliva Stara Vlaka in \xc5\xbdalo sta edina primerna za pristajanje manj\xc5\xa1ih ladij, kar izkori\xc5\xa1\xc4\x8dajo ribi\xc4\x8di. Vode okoli otokov se uvr\xc5\xa1\xc4\x8dajo med najbolj bogata podro\xc4\x8dja v Jadranu. V preteklosti je bil pomemben predvsem izlov plave ribe (sardela, in\xc4\x8dun), sedaj pa prevladuje izlov bele ribe in jastoga. V preteklosti Palagru\xc5\xbea ni bila dostopna turistom, ker je bila zaprto obmo\xc4\x8dje JLA. Po osamosvojitvi Hrva\xc5\xa1ke pa je otok prosto dostopen turistom. S terase pod svetilnikom se nudi lep razgled. Na zahodu se ob lepem vremenu vidi Italijanska obala, na vzhodu pa bli\xc5\xbenji hrva\xc5\xa1ki otoki.\n_START_SECTION_\nPodnebje\n_START_PARAGRAPH_\nKlimatsko Palagru\xc5\xbea predstavlja poseben fenomen na Hrva\xc5\xa1kem. Podnebje je blago z milimi zimami in malo padavinami, letno le okoli 270\xc2\xa0mm. Palagru\xc5\xbea je poleg oto\xc4\x8dka Su\xc5\xa1ac edini kraj na Hrva\xc5\xa1kem, kjer obilno in samoniklo raste prava subtropska vegetacija listopadnega grmi\xc4\x8devja, ki samo v vla\xc5\xbenih zimskih mesecih obdr\xc5\xbei listje, cveti na jesen, v suhih poletnih mesecih pa je povsem golo. Podobna vegetacija uspeva v ju\xc5\xbenem Sredozemlju npr. na Malti, Sinaju in na severnih obalah Afrike.\n_START_SECTION_\nZgodovina\n_START_PARAGRAPH_\nNa Palagru\xc5\xbei so arheologi pri izkopavanjih odkrili, da je bil otok naseljen \xc5\xbee v kameni dobi (pred okoli 9000 leti). Kasneje so otok naseljevali \xc5\xa1e stari Grki in Rimljani, kar izpri\xc4\x8duje najdena keramika. V srednjem veku je stal na otoku benedektinski samostan s cerkvico sv. Mihovila, katerih ru\xc5\xa1evine so vidne \xc5\xa1e danes.'